
„Poezia de meditaţie pe care o scrie Sorin 
Cerin nu este o versificare de adevăruri filozofice, ci 
o împletire de revelaţii despre aceste adevăruri. Iar 
raportul dintre intensitatea acestor revelaţii şi 
îndoiala din care sunt construite adevărurile este 
chiar piatra filozofală a acestei poezii. De altfel, 
secretul de a putea fixa fulgerul revelaţiei este o 
problema la fel de subtilă ca şi aceea a păstrării 
energiei solare din zilele calde în cele reci." 

1 . Marile Tăceri 



înfrigurat de pensula, 

prin care ne-a zugrăvit, 

Dumnezeul Iubirii sufletele, 
am vrut să rup pictura, 

ce-mi încadra Destinul, 
rezemat pe oasele albite şi îngheţate, 
ale Clipelor, 
ajunse cerşetoarele, 

întregului Cimitir de Vise, 
ce încă-şi mai lustruia Iluziile Vieţilor, 
cu flacăra unei Realităţi, 
cumpărată la preţ redus, 
de către Moarte. 

Doar ceasurile surdo-mute ale Amintirilor, 

mai strigau în infinita tăcere a Marilor Tăceri, 

prin care ne spunem păsul Paşilor surghiuniţi, 

pe puntea Suspinelor, 

trecută doar de Eternitatea, 

împlinirii întâmplării Neîntâmplătoare. 

2. Operă Divină 



Prin Viitor trăim iar prin Trecut murim, 
în timp ce prezentul există, 

doar prin Iluzia Vieţii, 
demonstrându-ne că de fapt nu existăm, 
decât aidoma unei umbre, 

ce ar fi fost mai demult decât Vremea, 
în Unica întâmplare Neîntâmplătoare, 
care este Conştiinţa Lui Dumnezeu, 
în momentul când şi-a dat seama că există, 
Universele cu Lumile lor, 
despărţind binele de rău, 
fericirea de suferinţă, 
pentru a ne crea, 
Moartea, 

marele salvator al măreţei opere divine. 

3. Sevrajul seducţiei 

A crede înseamnă înainte de toate a şti că vei muri. 

Simboluri sparte-n stelele alcoolice, 

ale unui Univers, 

lacom, meschin şi cinic, 
băute de Dumnezeu la masa Creaţiei, 
se zbat cu aripile frânte, 
pe cerurile înlăcrimate ale Fericirii, 
mâzgălite cu graffiti de Diavol, 
în toate culorile curcubeului de vicii, 
stoarse din aştrii Amintirilor, 
cu degetele razelor, 

Iubirilor tremurătoare şi profane, 
de către sevrajul seducţiei, 

până la ultima picătură, 
pentru a nu fi atât de plictisitoare, 
aceleşi divagaţii spuse la beţie, 
de către Demiurg, 
despre credinţa în Iluzia Vieţii, 
frumuseţe şi împlinire. 

Nu încerca să-ţi înţelegi fericirea. 

Cum ar arăta Fericirea dacă nu ar exista Moarte? 

4. Piepturile depărtărilor 



Toate primăverile Cuvintelor, 

s-ar topi în gheaţa zâmbetului, 

unei singure Clipe, 
de singurătate, 

de n-ar fi jugul murdar şi greu al Orizontului, 

care să ne tragă plini de vise, 

spre o nouă zi, 

la fel de plumbuită şi izolată, 

de Dumnezeul Patimilor, 

cărora le-am fi căzut din Paradis, 

spre a înfrumuseţa Infernul, 

cu suspinele împlinirilor mereu nenăscute. 

Râuri şovăitoare şi meschine de verbe, 
şi-au înecat subiectele în deşerturile, 
Uitării, 

dăruite Morţii, 

ce a mai rămas, 

unica făuritoare de Inimi, 

aprinse în piepturile depărtărilor de noi înşine. 

5. Crimă 



Clopote turbate sfâşie carnea vânătă, 
a Cerului năpăstuit de Timp, 
să fie biciuit de Furtunile Existenţiale, 
ale Străinului ascuns din fiecare suflet. 

Nori măcelăriţi cu cruzime, 
de seninul rece şi neiertător al Crimei, 
de a încerca să ne spălăm de Păcatul Originar, 
ce ne-a fost dat, 
ca să fim mai buni, 

decât Dumnezeul cel lacom, criminal şi perfid, 
care vrea copii cu viermi de mătase, 
în ochii scorojiţi de cancere, 

pentru a-şi ţese veştmânt de sărbătoare duminicală, 
la biserica Deşertăciunii. 



14 



Sorin CE<W 



6. Libertate ruginită 



Libertate ruginită, 

mi-e teamă să nu mă înţep în tine, 

de tetanosul Existentei. 

Moarte subită de caracter, 
căzută ca din trăsnet, 
pe religia Păcatului. 

Vorbe goale fără sens, 
erupte din vulcanul Creaţiei, 
stau ascunse de Minciună, 
tocmai pe altarul Adevărului, 
Iluziilor Vieţii. 

7. Solul Neodihnei 



Paşi care străbat lacrimi, 
lasă urme adânci pe solul Neodihnei, 
înecată mai demult decât Vremea, 
în oceanul de aripi frânte ale viselor, 
care se preling pe obrazul unui Timp, 
încătuşat să-şi caute la nesfârşit, 
fiul blestemat şi risipitor, 
Viitorul. 

Ferestre de jar ard privirile Căutărilor, 
ce nu-şi vor afla niciodată poarta Adevărului, 
pentru care am fost făcuţi să conştientizăm, 
Moartea. 

8. Nebunie 



Politici oculte, 

risipesc lanurile de simţăminte, 
în visteriile de gânduri, 
din ce în ce mai dezgolite ale sufletelor, 
condamnate să se nască, 
sub Zodia Sclaviei. 



Sfaturi înţelepte, 

date Nebuniei care ne pune laţul Iubirii, 
la gâturile reci şi pline de orori, 
ale lăcomiei Banului. 

Zorii întunericului, 

ceartă necontenit poarta Luminii Divine, 
ce era gata să se deschidă sufletelor, 
dar nu este lăsată de către legile stricte ale Religiei, 
votate în parlamentul Minciunii, 
de însăşi Creaţia Lui Dumnezeu. 

9. Surâs 



Cărămizi de Zile ruinate la mormintele Cerurilor, 

cad surd peste cimitirele Iubirii, 

în care s-a crezut undeva-cândva, 

mai demult decât Eternitatea, 

că va reînvia Adevărul Absolut al împlinirii, 

unui Dumnezeu ce pare acum, 

al Nimănui. 

Lume de menghină ce strângi cu tărie, 
orizonturile sufletelor, 
în vâltoarea legămintelor, 
care încă mai credeau, 

în zborul Urmelor de Plumb, 
gata să-şi reconstruiască paşii, 

unui Trecut, 

ce aparţinea Ploilor de Foc, 
unui Surâs sarcastic, 
decimat de spoiala cu care Iluzia Vieţii, 
a zugrăvit, 
Realitatea. 

1 0. LA UN GRĂTAR 



La măcelăria Cuvintelor, 
din coltul străzii Destinului, 
se vând ciolane de fraze stricate, 
pulpe de înţelesuri pentru prăjit, 
gheare de virgule ce nu stau pe propriile picioare, 
numai bune pentru o fiertură cu semne de întrebare, 
puse aleatoriu lângă urechile jupuite ale unui 
Predicat, 

care transpiră din toţi rărunchii, 

peste fleicile de Inimi, 

aranjate în vitrina cu suflete însângerate, 

gata de vânzare, 

Scrisorilor de Amor, 

ale căror frigidere defecte, 

nu le mai pot primi, 

pentru a fi ţinute ani de zile la fezandat, 

ca mai apoi, 

gătite drept grătar de Amintiri, 
pe rugul aprins al dragostei, 
cu garnitură amară de Moarte. 

1 1 . Nopţi adânci şi reci 



Toate dramele din noroiul sentimental, 

prin care calcă din ce în ce mai apăsat Lumea, 

puteau fi puse demult, 

pe masa olarului Iubirii, 

spre a fi făurite noi oale şi surcele, 

cimitirelor de pasiuni, 

îngropate pe domeniul public al Destinului, 
pentru a ridica fruntea înceţoşată 

şi ridată de fluviile deznădăjduite, 

ale Fericirii, 
spre Lumina Divină, 
ce ar mai fi rămas, 
Străinului din fiecare Inimă. 

Rugăciuni pătimaşe, 
ning cu sânii sterpi ai Timpului, 
peste streaşinile privirilor pierdute, 
ale Omenirii, 

aşezând troiene de flăcări iscoditoare, 
peste sângele cadaveric al apusurilor, 
ce par a se stinge, 
în nopţile adânci şi reci ale Morţii. 

12. SFINŢI ASCUNŞI 

O bătrână de Nelinişte, 

săracă de Speranţe şi murdară de Rătăciri, 

adună creuzetele sparte ale Destinelor, 

prin care înotau mai demult decât Vremea, 

Iubirile. 

Farmece ascunse bântuie privirile scormonitoare, 
ale Sfinţilor ascunşi în icoanele Sentimentelor, 
aburite de respiraţia Adevărului Absolut, 
atât de rece, 

încât a îngheţat până şi Idealul, 
de a ne construi pe fiecare trecătoare a Vieţii, 
dintre munţii Existenţei, 
câte un altar al Nemuririi, 
Cuvântului care ne-a întrupat, 
suferinţa. 

13. Sărutul Eternităţii 



Rădăcini sfioase cad în golul ţărânii unor Vise, 

ce vor să ademenească Primăvara, 

să le viziteze la Azilul Topoarelor, 

unde abundă de cheresteaua înlăcrimată a Uitării. 

Neguri vârstnice de Amintiri, 
abătute şi încovoiate, 

împletesc garduri de spini în jurul Cimitirului, 

înfricoşate ca nu cumva să le fie furat, 

şi care le mai hrăneşte din când în când, 

cu noi monumente funerare ale Ochilor de Cer, 

în care s-au pierdut cândva, 

până şi cele mai tari şi sângeroase, 

Cuvinte, 

care ne-au întrupat, 
Sărutul Eternităţii, 
Străinului din Noi, 
ucis în cele din urmă, 
de Iluzia Vieţii. 

14. A EMIGRA 



Cântece de rugăciuni vagaboande şi meschine, 
se scurg repezi şi ameninţătoare, 
peste orologiul sfinţilor mutilaţi, 
din părul răvăşit al Religiilor, 
spălându-le feţele încleştate, 

ce par a cerşi Adevăr, 

din icoanele pline de decapitări şi crime, 
pe care le părăsesc pentru totdeauna, 
spre a emigra, 
pe carpetele Amorului, 

ce păzesc paturile îndrăgostite de Profan, 

sau pe muşamalele moderne ale feţelor de masă, 
unde mai prind din când în când, 
o firimitură din pâinea Fericirii, 

sau câte o picătură sau două, 
din ciorba fierbinte a Clipelor, 
ce pătează costumele impecabile ale Ştiinţelor, 
prelinse de pe lingurile hămesite de buzele Sorţii, 
care sorb cu obstinaţie, 

Viaţa legumelor de Destine, 
fierte în sucul propriu, 

al Societăţii de Consum. 

1 5. Farmece surde 



Vrăjitoarele pustiului, 
din frunzele ruginite ale gândurilor, 
ceartă amăgirile basmelor spuse la focul Dragostei, 
atunci când jarul privirilor scânteiază, 
în miliarde de fantome ale unui singur înţeles, 
cu nume de Iubire. 

Farmece surde, 
ticluiesc Zările adormite, 
de frigul Deşertăciunii, 
care se cuibăreşte, 
încet dar sigur, 
pe fiecare petală a înserărilor, 
ce par a nu mai cunoaşte Zorii Zâmbetelor, 
niciodată, 
dincolo de Moarte. 

1 6. Hram Funerar 



Urme de Paradis, 
mai strălucesc în ochii despuiaţi, 
de veşmintele Fericirii. 

Aş vrea să mă scufund în adâncurile Cerurilor din ei, 

dar simt că mă îneacă măreţia genunchilor Iubirii, 

de a se îndoi în faţa Deşertăciunii, 

devenită sfinţenie a dorinţelor cărnii, 

din care au început să se hrănească, 

până şi sfinţii vegetarieni ai Sacralităţii, 

devenind Profani, 

ce tremurau de foame prin Mănăstirile Singurătăţii, 
după ce-L pierduse pe Dumnezeu, 
la bordelul Norocului legat, 

de vrăjile celor viteji, 
de a primi Moartea, 

drept, 

cea din urmă hrană sufletească, 

a Hramului Funerar al Iluziei Vieţii, 

la răscrucea căruia, 
Eternitatea Adevărului Absolut, 

ucide Timpul, 

iar Neantul devine împărăţia fostei Existenţe, 
ajunsă acum o simplă filă de Uitare. 

17. Aripi de valuri 



Instinctele suliţelor sfinţesc Moartea, 
pe obrajii virgini ai Nemuririi, 
ridicând Soarele îndoielii, 
pe Cerul Prăpastiilor, 
dintre eternitatea Clipei 
şi podul palmilor în care ne-am ascuns, 
tinându-ne cât mai strâns, 
mâinile împreunate ale Săruturilor, 
arse de seceta, 

din sudoarea gândurilor tale, 
şi verighetele pustiului din mine, 
ce par a-şi fi pierdut, 

degetele mirajelor, 
care ne desenau pe nisip, 
mariajul divin, 
dintre Dumnezeu şi Iubire, 
aratându-ne trupul Nemuririi, 
nesfârtecat de schijele certurilor, 

dintre oceanul Viselor şi ţărmurile regăsirilor, 
ce par atât de pierdute, 
aripilor de valuri care ne frământă, 
frunţile inundate de Moarte, 
încât par a se scufunda încet dar sigur, 
spre abisurile unui Timp, 

care nu ne va mai aparţine vreodată. 

18. Masa sinistră a sensului Lumii 

Solitudine plină de tenebrele lagărelor de idei, 
ce încă-şi mai doresc, 

libertatea de a deveni străzi aglomerate cu Vise, 
pietruite de câte o şansă, 
ce calcă sfios pe genele jucăuşe, 

ale unei raze de soare, 
din trupul Amintirii, 

care suferă de când se ştie de insolaţie. 

Stâncile ascuţite ale Viitorului, 
sfârtecă carnea Valurilor, 
pe ţărmurile virgine ale sufletelor, 
ce încă nu şi-au cunoscut, 

naşterea conştientizării Morţii, 
care le va clădi biserici, 
de suspine şi remuşcări, 
cu care se vor hrăni, 

Absurdul şi Deşertăciunea, 

fără a mai lăsa nici măcar o firimitură, 

în urma lor, 

pe masa sinistră, 

a sensului acestei Lumi. 

1 9. CÂRTIŢE 



Reproşuri ambalate în cutii de lene, 

aşezate pe stativele încruntării, 

roiesc pe genele aprinse ale deochiurilor, 

unei lumi a cărei busolă nu arată niciodată, 

Liniştea. 

Cârtiţe obscure, nervoase şi anevoioase, 
ce vor elitism, 

sapă cu aplomb prin plumbul paşilor, 
care merg sfidător de greu, 
spre Moarte. 

Altare de mirodenii ale plăcerilor, 
fumegă prin covrigii câinilor maidanezi ai politicii, 
tinuti în coada concurentei, 
ca să te îmbie la crimă. 

20. Timp năuc 



Muşcate zurlii, 

stau gata să se repeadă prin colţii Timpului, 
la mâna întinsă de Soartă, 
Vieţii, 

plină de cicatrici, 

mai bătrâne decât Vremea Compromisurilor, 
ce încă muşcă cu nesaţ, 
Societatea de Consum. 



Roiuri de albine ale Amintirilor, 
înţeapă privirea Zilei, 
care nu poate să zărească, 
faţa Timpului năuc, 
ce tocmai îşi amanetase, 
Viitorul, 

unor Clipe prostituate ale Moralei. 

2 1 . Vise cu mănuşi 



Pustiuri de patimi, 
învineţesc ochii prăfuiţi, 
ai ţărânii în care s-a întrupat, 
Cuvântul Facerii. 

Visele cu mănuşi, 

îşi irosesc truda nesăţioasă a Deşertăciunii, 
oftând amarnic, 

după un singur semn de la Dumnezeul Adevărului, 
ce pare prea ocupat cu Minciuna Existenţei, 
încât lasă în voia Sortii, 
toate bunele şi relele Vieţii. 

22. Calea Supliciilor 

Oare de ce iubeşte Dumnezeu mai mult, 
lacrimile crocodililor decât pe cele ale oamenilor? 

în care gară a tras trenul Nemuririi, iar călătorii 
Destinului au refuzat să călătorească cu el? 

Câtă singurătate îi mai rămâne Morţii în urma Vieţii? 

De ce Crima este privită cu dispreţ, iar Morala Crimei 
cu admiraţie? 

Unde şi-a croit Lumea masca zâmbitoare ce-i ascunde 
Calea Supliciilor? 

Nu la atelierul Infernului din oameni? 

23. SĂRBĂTOARE 



La fabrica de renovat Vieţi, 
este sărbătoarea Adevărurilor, 
în cinstea cărora, 

se spoiesc cu var pereţii scorojiţi ai Speranţelor, 
pentru a nu le fi văzute oftaturile. 

Uşile împlinirilor sunt lăcuite cu Iluziile Vieţii, 
ferestrele pasiunilor, 
cu toate că sunt crăpate pe alocuri, 
se spală de zor, 
pentru a lăsa lumina Vieţii, 

să desăvârşească cât mai strălucitor calea spre Moarte. 

Mobilierul cam învechit al Religiei, 

este reparat de meşterii destoinici ai Moralei, 

în timp ce pe tavan, 

îşi face apariţia o molie destoinică a înţelepciunii, 
care este ucisă pe loc, 

pentru a nu roade veşmintele scumpe ale Clipei, 
ce nu acceptă nici în ruptul capului să se supună, 
Fericirii, 

ascunse în buzunarul rupt de păcate, 
al Timpului. 

24. Şcoala Patimilor 

La şcoala Patimilor, 

se învaţă pe rupte Nesăbuinţa. 

Sunt scoşi la tabla neagră şi înstelată a Universului 
băuturii, 

toti elevii silitori ai Iluziilor Vieţii, 
spre a fi întrebaţi, 

ce anume au învăţat din beţia Uitării? 

Cu toţii răspund într-un cor al rămăşiţelor 

pământeşti: 

Moartea! 

Ca pe urmă să se reîntoarcă fiecare în banca 
propriului mormânt, 
care se numeşte Viaţă. 

25. SĂRACI CU DUHUL 



Scorul Inimilor, 

nu poate fi egalat niciodată de Fapte, 
între Viaţă şi Moarte, 

există doar necesitatea Vieţii de a se raporta la 
Moarte, 

şi a Morţii de a se hrăni cu Viată. 
Riscul, 

este cea mai mare minciună, 
pe care o poate spune Soarta. 

De ce mai există psihoză în Iluzia Vieţii? 

Cât de săraci cu duhul sunt cei care cred în 
înţelepciune, 

şi cât de săracă este înţelepciunea, 

ce sălăşluieşte în duhul celor care cred? 



34 



Sorin CE<W 



26. Respiraţia Viselor 



Câtă importanţă să-şi fi dat Moartea atunci când a 
realizat că este mama adevăratei Libertăţi? 

Nu poţi ucide Timpul fără să-i furi Clipa Eternităţii. 

într-o luptă a Vieţii adevăratul învingător este 
Existenta Morţii. 

Cât de sadic să fi fost Dumnezeu când a decis Liberul 
Arbitru într-o lume a necesităţilor? 

Căror aripi le datorăm respiraţia Viselor dacă nu 
celor ale Păcatului Originar? 

27. Bordelul Moralei 



Suntem pietre de moară, 
agăţate de gâtul întrebărilor, 

spre a fi aruncate în râul învolburat al Cunoaşterii, 
unde ne scufundăm cu fiecare bătaie de Inimă, 
Destinele înecate şi abătute ale Experienţelor, 
spre a fi de folos Morţii, 
care cerne cernită, 
fiecare bob de gândire, 
spre a plămădi, 

pâinea mult visată de Absurdul Vieţii, 
pe care a denumit-o ca fiind Fericire, 
pe masa plină de ciudăţenii a Libertăţii, 
doborâtă de prea multe griji, 
cu privire la deschiderea Bordelului Moralei, 
devenit peste noapte, 
Religie. 

28. LA CUTIA MILEI 



E aglomeraţie mare la cutia milei, 
unde sufletele cerşesc îndurare, 
Celui puternic în sadism, 

şi înţelept în schingiuirea, 

Străinului din noi înşine, 
unicul ce pare să ne înţeleagă, 
când realizăm că Păcatul Originar, 
ne-a fost dat spre necinste şi dizgraţie, 
de cel ce ştia dinainte ce va fi, 
putând face ca totul să lipsească, 
de la început, 

atunci când s-a născut hrana Morţii, 
devenită Viată? 

29. Scâncet 



Caii Speranţelor, 

liberi de corvoada Destinului, 
aleargă printre stelele bahice, 

ale unui Dumnezeu, 

atât de abătut de propriile păcate ale Creaţiei, 
încât au apărut bisericile neputinţei, 
ca ciupercile întrebărilor, 
după ploaia amară a Religiei, 
ce a reuşit să pârjolească, 
până şi ţărâna Conştientizării, 

în care s-a întrupat Cuvântul Facerii, 
de bine, 

ce pare a fi însemnat, 

o mare şi grea înjurătură de mamă, 

aruncată de la începuturi, 

pe pereţii plini de igrasie ale Gândurilor, 

care se luptă necontenit cu impulsul sinuciderii, 

văzând câte pahare de agheasmă sentimentală, 

mir al instinctului şi tămâie de farmece, 

se sparg întruna, 

sub tălpile însângerate ale Clipelor, 
tăiate în cioburile lor, 
înlăturând până şi cel mai mic scâncet, 
al Păcatului de a iubi. 

30. Clovni de Adevăruri 



Şi-am arat miriştea Orizontului, 

cu buzele privirii Eternităţii, 

din zâmbetul amar al Clovnilor de Adevăruri, 

spuse ştrengăreşte, 

apusului însângerat, 

din Inima care ne-a bătut Universul, 

în loc să bată pentru noi. 

Crizanteme otrăvite de imagini, 

străjuiesc mormintele Promisiunilor, 

cu care ne înveleam Viitorul, 

răcit de gerul straşnic din iarna Cuvintelor, 

care ningeau peste Zilele noastre, 

acoperindu-le cu uitare. 

3 1 . Cod de înmatriculare 



Ochii orbi ai sfinţilor ce par ai nimănui, 
pe jumătate şterşi de Vremea Vremurilor, 
încremenesc zidurile ridicate, 
de Adevărul Absolut, 
şi Minciuna Absolută, 
care se premiază prin rotaţie, 
la Şcoala Iluziei Vieţii, 
unde fiecare devine celălalt, 
prea de fiecare dată, 
în trupul unui calendar al nimănui, 
unde sărbătorile devin banalitate, 
alături de săptămânile obişnuite, 
doar nişte numere false, 
înscrise în codul de înmatriculare, 
al Morţii. 

32. Crucea Orizonturilor 



în spatele fiecărei stele stă Focul, 

născător de lacrimi şi simţiri, 

mistuitor alean ce arde Viata, 

pe căile prăfuite ale galaxiilor de întrebări, 

unele mai reci, 

provenite din gheaţa întâmplărilor, 

altele mai fierbinţi, 

ce tocmai aburesc ceaşca aprinsă, 

de dorul unor paşi, 

ce nu vor mai călca niciodată, 

pragul privirilor, 

ce par răstiginite pe crucea Orizonturilor, 
atâtor zile de singurătate, 
unde fiecare Clipă cade surd, 
spărgându-şi eternitatea, 
pe cimentul rece al Realităţii. 

33. VÂNTUL DEŞERTĂCIUNII 



Paşi de piatră seacă, 
şlefuiţi în Cimitirul Creaţiei, 
spre a deveni cavouri de lux, 
ale unor demnitari escroci, 
din paginile bibliilor, 
ce-i denumesc sfinţi, 
se îndreaptă tăcuţi, 
gârboviţi de singurătate, 
abia respirând, 

către mult promisa Lume de Apoi. 
Urme de nori, 

cad adânc în prăpăstiile cerului, 
din sufletele Viselor, 
aducând ploaia străinului din ele, 
transformată într-un uragan al dezrădăcinării, 
a ceea ce trebuia să devenim, 
şi ce suntem de fapt, 
în catedrala unde şuieră cu nesaţ, 
Vântul Deşertăciunii. 

34. MÂNA UNUI DESTIN 



Ruguri aprinse de mătănii, 
slujesc la porţile Libertăţii, 
de a fi demni, 
să ne dorim, 
Moartea. 

Pensule graţioase de Legi, 
zugrăvesc pereţii Gândurilor, 
cu noi lozinci sentimentale, 
clişee ale Absurdului, 
spre a ne simţi fericiţi, 
în lumea Deşertăciunii. 

Lacrimi secate de Adevăr, 
se preling pe Nisipul spulberat, 
de Vânturile Nimicniciei, 
care a uitat mai demult decât Vremea, 
că s-ar fi aflat într-o clepsidră, 
ce a fost spartă, 
de mâna unui Destin, 
al Nimănui. 

35. Casa de marcat 



Zori congelaţi, 

spre a fi vânduţi unei Zile, 

puse pe căpătuială, 
să devoreze cât mai multe suflete, 
la raionul unde mereu se pune marfă proaspătă, 
cu nume de, 

Moarte. 

Culturişti habotnici ai Dezolării, 

umplu rafturile Amăgirilor, 

cu carnea dezosată a Iluziei Vieţii, 

arătând muşchii dispreţuitori ai Deşertăciunii, 

tocmai la casa de marcat, 

Vieţi. 

36. Bătrâna Cucuvea 



Ne rezemăm, 

pe lanţurile otrăvite ale Necesităţilor, 
strivite de podelele privirilor în gol, 
pe care le călcăm, 

în picioarele de lut ale Cunoaşterii, 
deseori, 

crezând că suntem atât de împliniţi, 
încât putem umple cu prea plinul nostru, 
întregul corp ciuruit al Iluziei Vieţii, 
care pare a se scurge necontenit, 
în oceanul plin de regrete, 
al Morţii. 

Doar Bătrâna Cucuvea a Speranţei, 
ne mai poate da ora exactă, 
a Timpului ce a trecut atât de demult, 
încât şi-a pierdut întregul prezent şi viitor, 
în ghiocul părăsit al Singurătăţii. 

37. NĂDEJDE 



Vrajă încremenită, 
dată cu limbă de foc, 
de către Moarte, 
să ne ardă cât mai profund, 
Cuvântul în care ne ascundem Cunoaşterea, 
ce ne-a devenit casă şi masă, 
a Marilor Tăceri, 
veşminte pe care le purtăm, 
întreaga Viaţă, 

spre a nu deveni goi şi abătuţi, 

în Clipa cea din urmă a Nădejdii, 

din globul de cristal al Ţărânii, 

unde ne-am întrupat, 

spre a deveni un Absurd de Lume, 

numai bun de consumat, 

de către Cimitirele Creaţiei. 

38. LA PREŢ DE CHILIPIR 



Miracolele Adevărului Absolut, 
se vând, 

la orice băcănie a Destinului, 
pe bandă rulantă, 
cu menţiunea, 

că nu pot fi fabricate decât de Moarte, 
deoarece, 
este unica, 

care deţine patentul acestei mărci, 
atât de căutate de către Vise. 

în schimb, 

puteţi găsi nepăsări, 

suferinţe, minciuni, 

deşertăcini, crime, 

toate produse din belşug, 

de Iluzia Vieţii, 

şi încă la preţ de chilipir, 

pe taraba inconfundabilă, 

a Destinului. 

39. Dumnezeul Nimănui 



Petalele sufletelor crinilor mutilaţi, 

de lupta dintre Iluziile Realităţilor, 
din Societatea de Consum Speranţe Deşarte, 
încă mai miros a Discriminare, 

în şi de, 

masă, 
fără faţă, 
anonimă, 

dar cu tacâmuri, 

poleite cu Vorbe Goale, 
pornografice şi infantile, 
ale Adevărului crud, 
al Morţii, 

pe care să-şi aşeze coatele hulpave, 

fără nici un discernământ, 

gata să se înfrupte cu noi Păcate Originare, 

Dumnezeul Nimănui. 

40. ÎN VAN 

Trunchiuri de veşminte goale, 
ale unor Cuvinte neînţelese, 
putrezesc la morga Toamnei, 
sufletului tău primăvăratic. 

Aripi uscate şi stoarse de Aşteptări, 
miros şi acum a naftalină, 
atât de bine au fost conservate, 
de Timpul neiertător, 
al Pierderii. 

Zugravi veseli şi muncitori de Sentimente, 
ne colorează de zor trăirile, 
tot mai cernite, 

după Clipele Eternităţilor irosite, 
în van. 

41. RĂDĂCINĂ AMARĂ 



Imagini ce par şterse din albumul Lui Dumnezeu, 
ard picioarele desculţe ale Amintirilor, 
unde eram o Eternitate, 
de ferestre deschise către Lumina Divină, 
ce părea că izvorăşte, 
din trunchiurile Inimilor, 
ce-şi divinizau, 

cerurile senine ale Focului Sacru, 
care ne aprindea săruturile, 
cu respiraţia Serafimilor Fericirii, 
din fiecare moment, 
al Paradisului, 

înveşmântat în marele Cuvânt al Iubirii, 
devenit acum, 

rădăcina amară cu care ne hrănim, 
la masa Prezentului, 
Moartea, 
de noi înşine. 

42. Crucile oaselor 



Vise deşarte, 
ning, 

peste întinderea necuprinsă a Iluziei Vieţii. 

Marile Tăceri surde ale Orizontului Regăsirii, 

retează orice urmă de Suflet, 

pe care oricât l-aş căuta, 

în tolba cu răvaşe a Destinului, 

nu-1 voi mai regăsi niciodată, 

fiind ars pe rugul întâmplării întâmplătoare, 

prin care Dumnezeu ne-a făurit Lumea, 

cu miros de Clipe incinerate, 

de morgă a Eternităţii, 

de carne putredă a Fericirii, 

unde să ne învăţăm lecţia dureroasă, 

a coroanelor cu spini de Incertitudine, 

aşezate cât mai la modă, 

pe crucile oaselor ce ne îmbracă trupurile, 

crucificate de atât de multă, 

Iluzie a Vieţii, 

care nu ne va lăsa niciodată, 

să ne înţelegem cu adevărat menirea, 

propriei noastre Deşertăciuni. 

43. Zi de salariu 



La abatorul Existentei, 
e zi de salariu, 

şi toate Conştientizările îşi cer banii, 
stând la rând în faţa casieriei Faptelor, 
aşteptând să fie servite de Moarte, 
cu te miri ce nimicuri, 
din care nu-şi vor putea duce traiul, 
nici până la următoarea leafă de înţelesuri, 
după ce au muncit conştiincioase, 
punând capăt Zilelor, 
ce par a nu fi văzut niciodată, 
Lumina Adevărului, 
printre zăbrelele întunecate, 
ale Iluziei Vieţii. 

44. FĂRĂ ACOPERIŞ ŞI FUNDAŢIE 



Cascade de răfuieli, 

curg asurzitor la urechile surde ale Existenţei, 

troienind sălbatic, 
sufletul Cuvântului, 
ce a devenit casa unui întreg Univers, 
fără acoperiş şi fundaţie, 
doar cu ziduri de întrebări, 
ce par a fi puse spre a ne despărţi, 
de trupurile înţelesurilor, 
spre care am fi tins, 
însetaţi de Libertatea Adevărului, 
înecat demult în propriile noastre înghiţituri, 
ale Deşertăciunii, 
care ne-a astâmpărat setea, 
propriilor Iluzii ale Vieţii, 
lăsându-ne mai însinguraţi decât am fi fost, 
în Moartea de unde am venit 

şi unde ne vom reîntoarce, 
la fel de goi. 

45. Conştiinţe de Scrum 

Perdele de fum ale Privirilor, 
încătuşate de strigătele infernale, 
ale Marilor Tăceri, 
hrănesc Conştiinţele de Scrum, 
ce ard în furnalele Existentei. 

Oratori astmatici ai Şanselor, 
propovăduiesc cu minuţiozitate de ceasornic, 
fiecare Clipă care ne apropie, 
de izbăvitoarea Moarte. 

Greieri ce n-au cântat în viaţa lor aria Fericirii, 
fredonează cu nesaţ Visele Neîmplinite, 
pe aleile pustiite de dorul ochilor Amintirii, 
a căror vrajă, 

a stat în sufletul Despărţirii. 

46. Chiverniseală 



Colţii de foc ai rânjetului avar, 
din colţul gurii meschine, 
a Prostituţiei Cuvântului Facerii, 
sufocă până şi barierele Banilor, 
meniţi să ne înveţe, 
dulceaţa Morţii, 
atunci când ne lipsesc, 
din buzunarele rupte ale Zilelor, 
ce-au învăţat să piardă, 

încă din cele mai ascunse gene ale Timpului, 

care le-a hărăzit, 

mantaua plină de suspine, 

ale anotimpurilor de patimi, 

răpuse de ambiţia isterică a Sinuciderii, 

care se crede mai presus, 

de orice lege, 

a Chiverniselii, 

iscodită de un Creator scormonitor, 

în noroiul din albia Clipelor, 

ce par a se scurge spre oceanul Dezolării. 

47. Carusele de Patimi 



Astrologi înlăcrimaţi, 
de basmele Zodiilor pierdute, 
la licitaţia Absurdului, 
acestei Existente, 
fără de noroc. 

Carusele de Patimi, 
se învârt ademenitoare, 
peste Marile Tăceri, 
ale Iubirilor împlinite, 
prin Moarte. 

Spălătorii de creiere, 
servesc meniurile amare, 
ale promisiunilor neonorate, 
de a ne avea pacea şi liniştea, 
oricât de murdare, 
la căpătâiul propriului nostru, 
cimitir de Speranţe. 

48. Destinele Marilor Singurătăţi 



Coarde de piane aruncate, 
la coşurile de gunoi, 

ale notelor muzicale ce aparţin Absurdului, 
înlocuiesc funiile spânzurătorilor, 
de Clipe Disperate, 

ce imploră Destinele Marilor Singurătăţi, 

să le păzească liniştea propriilor furtuni ucigătoare, 

uragane de Pasiuni, 

ce par a nu-şi mai regăsi, 

ţărmurile sufletelor de care să se lovească, 

împreunând oceanul ochilor tăi nesfârşiţi, 

cu stâncile la care ne-am închinat întrebările, 

unui Sărut, 

ce-şi căuta febril Iubirea predestinată, 

Adevărului Absolut, 

incendiat de Timp, 

pe rugul Amintirii, 

ce a îmbătrânit pe patul Uitării, 

descompus de către Depărtările, 

fără de sfârşit ale Morţii, 

din noi. 

49. Ard Zorii 



Câţi nori să mai plătească Cerul privirii, 
până când va creşte Floarea Zâmbetului, 
în glastra Iubirii? 

Ruguri de rouă ard Zorii, 
ridicând ceata Viselor, 
către spaţiile nesfârşite ale împlinirii, 
din trupul încă necopt al Speranţei. 

Zodii ale Inimilor, 
ning cu flori de meri, 
peste primăverile unei întâlniri, 
binecuvântată de însăşi, 
Marele Destin al Lui Dumnezeu, 
ce ne-a aflat Eternitatea Clipei, 
care ne-a devenit, 
Totul, 

pentru totdeauna, 

rătăcirilor noastre regăsite, 

în Sacralitatea Adevărului Absolut. 



58 



Sorin CE<W 



50. La capăt de hotar 



Lacrimă de iască, 

lume a Disperării, 

creşti Moartea, 

la sânul matern al Naşterilor. 

Snop de grâu al Remuşcărilor, 

stropit din belşug cu ploi de foc, 

pentru a coace pâinea otrăvită a Iluziei Vieţii, 

care ne este servită drept Sens al Existenţei, 

aştepţi tăcut la capăt de hotar al Deşertăciunii, 

Religia. 

Marile Tăceri, 

ne împing către nesfârşitul întrebărilor, 
cărora le răspunde liniştită şi previzibilă, 
Moartea. 

5 1 . Candele aprinse 



Veşminte de vânt îmbracă ţărâna Cuvintelor, 
spuse gândurilor surde, 
în muţenia unei Lumi, 

a compromisurilor răsărite din norii unui Cer, 
înstrăinat de propriul său orizont, 
de frământări. 

Candele aprinse, 

sfinţilor fără de Dumnezeu, 
ard mocnind Existenta, 
pe rugul ce n-a cunoscut niciodată, 

adevărul Focului Sacru al Iubirii, 
ce mistuie fiecare oblon al sufletului, 
născând ferestre de Lumină Divină, 
atât de departe în fiecare dintre noi, 
încât realizăm că suntem mai mult, 
decât măreţia întregului Univers, 
atunci când iubim. 

52. Viori ce sfâşie carnea 



Drumuri înfundate, 

cad pradă Toamnelor, 

din frunzele Adevărurilor, 
ce ruginesc la picioarele, 
descompuse ale Timpului, 
părintele ştergerii de pe tabla neagră a Morţii, 
a tuturor celor văzute şi nevăzute, 
ştiute şi neştiute, 
a fi binecuvântate, 
de Simţire. 

Viori ce sfâşie carnea Muzicilor, 

cântă ariile sfârşitului de lume, 

stând neascultate de nimeni, 

în paradisurile efemere ale Iluziei Vieţii, 

gata să creadă în propria ei realitate, 

de vrajă legată cu rădăcinile Credinţei, 

funii de plumb la gâtul înţelepciunii, 

unor catedrale ale Deşertăciunii, 

pline de paşii care mai cred în unicul Adevăr, 

care este Moartea. 

53. Ţeluri împlinite 



Psalmii furturilor de sine, 
sunt intonaţi în altarele Cotidianului, 
pentru a ne dezvălui, 
capcanele întinse de Clipă, Zilei. 

Lasouri ce par încremenite, 
stau aruncate de sfinţii părinţi, 
bisericilor din fiecare dintre noi, 
ce par a nu fi fost călcate niciodată, 
de Dumnezeu. 

Adevăruri ce aleargă încremenite, 
după ţelurile împlinite ale Iluziilor Vieţii, 

îşi caută cu înfrigurare consoartele, 

cu nume de Minciuni, 

la rubrica falsă de matrimoniale, 
din ziarele Dezolării, 

la care este abonată negreşit, 

Existenţa coşmarurilor, 
din turnurile de fildeş, 

ale Liberului Arbitru. 

54. Infantil şi cinic 



Lanţurile Absurdului, 

atârnă grele şi nepăsătoare, 
de urmele Cuvintelor, 

în care credeam că ne vom găsi Mântuirea, 
ce părea dezlegată de Voinţa crucificată, 
în Paradisul mult promis, 
al Ochilor de Cer, 

în care să ne pierdem până şi dorinţele, 

de a ne mai spăla vreodată de Păcatele Originare, 

ale unui început de Lume, 

infantil şi cinic, 

pentru care am fost, 

moneda de răscumpărare, 
a tuturor ororilor şi greşelilor, 

comise de adulterinul Dumnezeu, 
înscris pe condica de zi, 
de la Bordelul Existentei, 
în care ne-am născut, 
copiii vinovaţi, 

ai Universului Sadic al Suferinţei, 
nerecunoscuti de nimeni. 

55. Gheare de oţel 



Florile spinilor, 
sunt aşezate cu nesaţ, 
la coroana însângerată a Viitorului, 
unei Lumi a cărnii, 

vândute cu o mulţime de taxe dumnezeieşti, 
Plăcerii masochiste de a fi elite, 
într-o Societate de Consum, 
Vanitate. 

Gheare de otel, 
inoxidabil fireşte, 

sfâşie cu străşnicie zadarnicele Vise, 
demolând întreaga casă a împlinirii, 
pentru a fi construit cavoul de lux al Nimicniciei, 
din care ne-am adăpat întreaga existenţă, 
calea spre Moarte. 

56. ŞEDINŢE INTERMINABILE 



Ruine de metafore, 

împânzesc scheletele Pământului, 

revocat de Zodiile celeste ale Confruntărilor, 

din funcţia de dătător de Viată, 

în aceea de făuritor al Morţii. 

Şedinţe interminabile, 

ţin sfinţii părinţi ai Dezastrelor, 
în bisericile trudite, 

de Singurătăţile Marilor Tăceri, 
unde cucuvelele altarelor, 

par a-şi cânta prohodul, 
dedicat cu abnegaţie, 
Viitorului. 

57. Umbre stranii 

E rost de Cimitire prin Cuvinte, 
pe taraba dispreţului unei Lumi, 
a Morţii. 

Fraze funebre, 

plutesc pe râul fără de întoarcere, 
al Eternităţii. 

Lumânări aprinse de Răspunsuri fără întrebări, 

tin umbrele stranii ale sufletelor, 

prea departe de Focul Sacru al regăsirii de sine. 

Oricâte căi ar exista pe feţele ridate ale Viselor, 
tot una singură o vom urma, 
devenindu-ne Trecut. 

58. Ar putea fi Predestinare 



Risipite sunt căile Deşertăciunii, 
de a ne numi un Dumnezeu, 
care să ne semene, 

mai mult decât ne semănăm noi înşine, 

în oglinzile paralele, 

ciobite şi prăfuite ale Existenţei, 
în adâncurile cărora, 
abia ne distingem feţele de masă, 

ale coatelor de Iluzii ale Vieţii, 
realizând nesfârşirea întrebărilor, 
care nu pot stăvili ecourile surde şi plumbuite, 
ale conştientizării că suntem, 
tot ceea ce nu putem înţelege, 

că ar putea să fie, 
Predestinarea. 

59. Neant izbăvitor al Morţii 



Aripi de vânt deschise către Vise, 
plutesc încrezătoare, 

peste sufletele furtunilor din Marile Tăceri, 
în care ne-am pierdut respiraţiile Cuvintelor, 
ce-aveau să se nască, 
din Neantul izbăvitor al Morţii, 
2l cărui umbră pare a fi Viaţa. 

Valuri verzi de grâne, 
se sparg de ţărmurile drumurilor, 
unui Destin naufragiat, 
în viitoarea pâine amară, 
a Existenţei, 

coborâtă din turnul de fildeş al dreptăţii, 

pe strada plină de igrazie, 

unde domneşte tristul Adevăr, 

al Disperării, 

dat cu camătă Viitorului, 

atât de sărac, 

încât a ajuns să se hrănească, 
până şi cu propriul său Trecut imatur. 

60. BABILON 



Corbii mănăstirilor, 

se rotesc ameninţători, 

peste sicriele de plumb ale înţelepciunii, 
încercând să sfâşie cu ciocurile de oţel, 
cadavrele Răspunsurilor, 
ucise pentru sacrilegiul, 
de a-şi ţine întrebările ascunse, 

de ochii profani ai Credinţei, 
în clopotele de aur ale Babilonului, 
ce încă mai dăngăne prin sufletele noastre, 
solitar şi trist, 
adunând, 
inimile fără noimă, 
ale Amintirilor, 
putrezite la poarta Uitării, 
ce pare ferecată pentru totdeauna, 
de Moarte. 

6 1 . DE CE PLĂTIM ATÂT DE SCUMP 



E atâta Cer în paşii Destinului tău, 
încât toate corăbiile Speranţelor, 
par a-mi merge doar sprijinindu-mă pe ei. 

Ce surde pot fi Marile Tăceri ale sângelui, 
ce-mi zvâcneşte la tâmplele Dorului, 
ofilind floarea Surâsului pe care l-am pierdut? 

De ce plătim atât de scump, 
fiecare Clipă răvăşită şi irosită la margine de 
încredere, 

încât nu ne-o mai putem permite niciodată? 

62. Cugetele păpuşilor vii 



Cascade de imagini, 

cad în neantul ameninţător al Necunoaşterii, 
flori de foc ale simţirii, 

sunt mistuite de gerul întunecos şi impersonal, 
al desfătării divine, 
abătută asupra unor sfinţi traseişti, 
prea ocupaţi cu sforăriile trase clopotelor, 
din cugetele păpuşilor vii, 
din infernul cu nume de Lume, 
care ne-a fost dat, 
pentru a-1 duce mai departe, 
viu şi nevătămat, 

pentru a fi scut şi pavăză de tortură, 
urmaşilor urmaşilor, noştri, 
până dincolo de Moarte, 
dacă s-ar putea. 

63. recolta Lui Dumnezeu 

Ce poate recolta Dumnezeu din Creaţia Sa? 

Vorbe goale, 
priviri pierdute, 

paşi ai nimănui ce merg neştiind încotro? 

voci surde care-şi strigă disperate Marile Tăceri? 

Iluzii ale Vieţii cât cuprinde? 

multe Patimi dar şi mai multe Deşertăciuni? 

Amintiri şterse pe ţărmuri de Dor? 

Valuri de suferinţe ce bântuie neîncetat, 

stâncile abrupte şi ascuţite ale sufletelor, 

suliţe în care se înfig Libertăţile, 

spre a muri demne de o Lume infernală, 

făurită după gustul şi chipul, 

Marelui Creator şi Unic întâmplător. 

64. Ocean de Foc 



Crengile deocheate ale generaţiilor, 
se succed ameninţătoare, 

spre prăpastia genetică, 
a Destinului, 
alienat şi aliat ereditar, 

al unui Dumnezeu, 
care înainte de a crea Lumea, 
trebuia să-i facă un spital de psihiatrie, 
în care să încapă, 

cu toate toanele şi verbele ei, 
scoase la mezat în faţa spânzurătorii, 
Purităţii, Trăiniciei şi Iubirii, 
pe care Cineva le-a vrut moarte, 

încă din faşa începutului, 
acestui Ocean de Foc al Conştientizării, 
care ne arde neîncetat pe rugul Iluziei Vieţii, 
din ce în ce mai secat, 

de lacrima izbăvitoare a Morţii. 

65. FĂRĂ UMBRELĂ 



Plouă cu noroi în fiecare suflet, 
din norii înlăcrimaţi ai Supliciilor, 
care ne ţes lumina obscură a Deznădejdii, 
pe căile desfundate ale Credinţei. 

Crucificaţi, 

prea mulţi crucificaţi, 

pentru crucile din ce în ce mai împuţinate, 

cad sanctificaţi, 

sacrificaţi, 

pe altarele reci şi inerte ale Crimei, 
de a exista fericiţi, 
chiar şi sub oblăduirea, 
Păcatului Originar, 

atât de binefăcător, 
cum ne-ar spune Dumnezeu, 
cu gloata Lui de Sfinţi Părinţi, 
încât putem ridica frunţile bunăstării, 

către văzduhul insipid şi incolor al Cunoaşterii, 
fără umbrelă. 



Mai crede cineva? 

66. LA CREMATORIU 



Mirosul din carnea Amintirilor arse, 

se vinde la suprapreţ, 

la Morga Crematoriului de Fericire, 

unde fiecare palmă de fum contează, 

odată ce este dată Deşertăciunii, 

de a ne trăi Iluzia Vieţii, 

din plin. 

Sicrie pline cu Tandreţuri, 
Săruturi, Promisiuni, Eternităţi, 
sunt duse direct în capela Uitării, 
unde rudele aparţinătoare, 
mai pot spune o ultimă rugăciune, 
înainte de a fi incinerate, 
dar a căror Cenuşă grea, 
de plumb topit, 
se va scurge, 

în formele apetisante ale Viitorului, 

pentru a crea generaţia, 

gloanţelor oarbe de mâine, 

ce va ucide cu acelaşi nesaţ şi aplomb, 

Adevărul Absolut al Eternităţii unei Clipe. 

67. La Ceasornicarul Unic şi Întâmplător 



Ceasuri care şi-au pierdut orele trăirilor, 

minutele Dorinţelor, 

secundele Clipelor, 

par străine de ele însele, 

în vitrina prăfuită de stele moarte, 

ale Ceasornicarului Unic şi întâmplător, 

care se numeşte Dumnezeu, 

pe toate limbile arătătoare, 

care nu-şi vor mai gusta niciodată, 

numerele magice care ne arătau momentele, 
aranjate milităreşte într-un cerc, 
spre a se roti odată cu Timpul, 
în hora Existenţei, 

unei catedrale a Destinului, 
părăsită şi ruinată, 
până şi de spinii Păcatului Originar. 



76 



Sorin CE<W 



68. ÎNGER LUPTĂTOR 



Instinctele animalice ale Zilei, 
deseori superioare Cunoaşterii, 

nu pot premedita Moartea, 

decât dacă-i gustă, 
carnea topită de orice împotriviri, 

care s-ar mai putea zbate, 
în laţul vreunei înţelepciuni, 

a Conştiinţei, 

prin care am putea fi numiţi Oameni, 

ce conştientizăm Crima, 

de a lupta împotriva naturii, 

propriului suflet, 
al cărui chip şi asemănare, 
pretindem a fi un Dumnezeu, 
care şi-ar fi pierdut Animalul din Sine, 
devenind înger luptător, 
pe meterezele Justiţiei Divine, 
ale Infernului, 

declarat Paradis al Lumii, 
printr-o simplă mutare de pioni, 
pe masa de şah a Minciunii Absolute, 
devenită peste noapte, 
Adevărul Suprem al Religiilor. 

69. Şuvoaie de dinţi 



Plouă tomnatic, 

cu inimi asurzite de Marile Tăceri, 
spălând ferestrele zăbrelite ale Amintirilor. 

Şuvoaie de dinţi, 

ce-au rupt cândva pâinea nedospită a Patimilor, 
curg asurzitor, 

spre Cimitirul Oceanului Eternităţii, 
pe care încă mai plutesc, 

Cuvintele naufragiate ale Clipelor, 
fără nici o ţintă, 

pierdute printre ecouri pustiite de Vreme, 
fără nici un port, 

unde să-şi poată pune catargele frunţilor, 
pe o pernă de Vise, 
fără de mine, 
mă îndrept spre Moarte, 
unica cale dreaptă a Lumii, 
Iluziilor Vieţii. 

70. Marile Tăceri şi Însingurări 



Răsărituri multicolore de pasiuni, 

igrasii ale Fiinţei, 

ce încă mai crede în perfecţiunea, 

Demiurgului vagabond, 

lacom şi laş, 

care ne-a zămislit, 

întreaga gamă de boli, 

de fărădelegi şi de Păcate, 

ce puteau fi aruncate, 

coşului de gunoi al Universului, 
înainte de Creaţie, 
dezvelind astfel statuia unei Lumi, 

fără nici o vină de a exista, 
sub un soare care i-ar fi fost oricum impus, 
de către Destin, 
la fel ca şi acum. 

Marele Creator şi Unic întâmplător, 
a preferat Păcatul Originar, 
fiindcă altfel n-ar mai fi deţinut Controlul, 
asupra Marilor Tăceri şi însingurări, 
din sufletele noastre. 

7 1 . ÎN MOD TICĂLOS 



Transpiraţiile nocturne ale Superstiţiilor, 
par a-şi fi găsit Suspiciunile, 

în ochii fosforescenţi ai pisicilor Speranţei, 

noctambule şi scormonitoare, 
din Visele fără de Şanse, 
date unor Zori, 

ai promiscuităţii aceluiaşi Dumnezeu, 
la fel de fad şi de insipid, 
precum este Viitorul fără nici un sens, 
înaintea Morţii. 

Doar şoarecii rataţi ai Soartei, 
mai rod pe ici colo, 

câte o firimitură de Iluzie a Vieţii, 
pe care stă pusă eticheta mincinoasă, 

a Liberului Arbitru, 
care trage la gramaj mai mult, 
de aceea au mai fost adăugate pe ascuns, 
în mod mârşav, 
ticălos, 

şi câteva ingrediente, 
cum ar fi Trumuseţea, Forţa, Adevărul, 
care dau cele mai cumplite boli spirituale, 
în astfel de combinaţii, 
fiindcă nici una dintre ele, 
nu pot fi consumate fără de conţinut, 
precum Iluziile Vieţii. 



80 



Sorin CE<W 



72. Noroiul Cuvintelor 



Spinii necruţători ai Sentimentelor, 
ne otrăvesc rădăcinile, 
prin care ne respirăm ţărâna întrupării, 
adesea insultată şi repudiată, 
neputând înţelege, 
cum ne transformă Gândurile, 
în Noroiul unor Cuvinte, 
obsecene şi pline de invective, 
pe care nimeni, 

nu le-a putut înţelege vreodată, 
devenind o injurie la adresa Existenţei, 
atâta vreme cât susţine sus şi tare, 
că Dumnezeu, 

s-a clădit la începuturile Fiinţei, 
din ele, 

făurindu-le icoane, 
în cele mai luxoase catedrale, 
ale Marilor Tăceri, 
ascunse în Moartea din noi. 

73. Orizonturi ademenite 



Roţi de Sensuri, 

ne învârtesc Lumea după bunul plac, 
al spiţelor de Născociri, 
care ne aranjează războaiele şi păcile, 
după cum bate vântul Nimicniciei, 
care este prima cărămidă a Creaţiei. 

Orizonturi ademenite, 
de un Viitor al Nimănui, 
stau să cadă surd, 

peste deşerturile trupurilor de Dorinţe, 
pe care le adresăm, 

Iluzoriului Liber Arbitru al Vieţii, 
a cărui comoară, 

am descoperit a fi, Moartea. 

74. Vina de a Exista 



La pas cu Absurdul, 
am pornit într-o călătorie, 
a genelor Deşertăciunii, 
spre a ne întrupa în Minciuna, 
Facerii Lumii, 

care ne costă preţul plătit Morţii. 
Lupii Anilor, 

aleargă hămesiţi în haite de Destine, 

atacând tot ce iese în calea Vieţii, 

mai puţin truda necesităţilor zilnice, 

prin care ne spălăm în taină, 

de Păcatul de a-L Cunoaşte pe Dumnezeu, 

înainte şi după Vina de a Exista. 

75. PENTRU CE ŞI PENTRU CINE? 



De ce Moartea, 

ne încătuşează Destinul încă de la naştere, 
stăpânindu-ne fiecare Clipă, 
pe care o ucide cu cinism sau izbăvire? 

Câte stele să fi numărat Amintirea, 
până când a decis să se ascundă, 
tocmai într-una căzătoare din sufletul Eternităţii? 

Care paşi au fost primii ce-au călcat Fericirea 
Nemuririi, 

dacă nu cei ai Iluzoriului Liber Arbitru? 

Şi toate astea, 

pentru ce şi pentru cine? 

76. NEANT SURD ŞI RECE 



Cutremure sentimentale, 
ameţesc tulpinile firave, 

ale întrebărilor, 
izvorâte din lacul fără margini, 
al lacrimilor uscate, 

de Marile Tăceri, 
ce n-au început şi nici sfârşit, 
decât Neantul surd şi rece, 

al unui Cuvânt, 
pe care Dumnezeu, 

pare a fi uitat să-L pronunţe, 

cu adevărat, 

la Masa Facerii, 
şi se numea Iubire. 

Astfel Libertatea a devenit, 
dorinţă de Eliberare, 
Fericirea, 

un tel de neatins adeseori, 
iar Liberul Arbitru, 
privirea ascunsă şi de nepătruns, 
a Iluziei Vieţii. 

77. Emanciparea Istoriilor 



Zorii pustiiţi, 
săraci şi prigoniţi, 
de ticăloşiile Umbrei Instinctului, 
care ne dă suflu de Viată, 
pe teritoriile de Clipe însângerate, 
ale Morţii, 

ning cu resentimentele cernite, 
ale Ploilor de Foc, 
incendiindu-ne sufletele, 
pe rugurile aprinse de Cunoaştere, 
Predestinării, 

unei Conştiinţe a Iluziei Vieţii, 
scrobită la manşetele pe care le poartă, 
atunci când ne tranşează carnea Zilelor, 
la Abatorul Realităţii, 
pentru a ne hrăni, 

Necesitatea de a Trudi, 

în continuare, 

pe ogoarele pline de buruieni, 
ale Istoriilor, 
scrise pe paginile de foc, 
ale Crimei şi Furtului, 
Minciunii şi Subjugării, 
ce vor să se emancipeze. 

